Foto: FAH

DANAS očekujte sunčano vrijeme uz malu do umjerenu naoblaku. Vrlo malo snijega moguće je ponegdje u Lici. Vjetar slab do umjeren, na udare ponegdje i jak sjeverni i sjeveroistočni, a na Jadranu umjerena i jaka bura, podno Velebita i u Dalmaciji mjestimice s olujnim i orkanskim udarima. Vrlo hladno. Najviša dnevna temperatura zraka u unutrašnjosti uglavnom između -8 i -3, a na Jadranu od 1 do 6 stupnjeva Celzijevih, navodi Državni hidrometeorološki zavod (DHMZ).

U srijedu, na Staru godinu, vrijeme bi trebalo biti suho, djelomično sunčano i vrlo vrlo hladno. Puhat će povremeno umjeren sjeveroistočni vjetar koji dodatno pojačava osjećaj hladnoće, ali bi do kraja dana vjetar trebao prestati. To će biti uvod u Novogodišnju noć koja nam donosi većinom vedro, suho i ledeno vrijeme. Prognostički materijali upućuju na to da bi temperatura zraka u ponoć mogla biti oko -16, a do jutra čak i -20 Celzijevih stupnjeva. Ovako hladno će biti samo ako noć bude vedra, ako bude oblaka onda će biti između -15 i -10°C. Svakako se za doček na otvorenom toplo odjenite, a ako planirate putovanje budite na oprezu.



Četvrtak će i dalje biti suh i vrlo hladan uz sunčana razdoblja. Nakon ledenog jutra tijekom dana će temperatura porasti do -5°C.

Nakon 651 dana prvi minus u Splitu!

Crometeo je sinoć objavio kako Split nakon 651 dana u plusu, ima temperaturu nižu od 0 stupnjeva!

"Jadransko more - tvornica snijega"

Tekst se nastavlja ispod oglasa

Crometeo je na svojoj Facebook stranici izvijestio o zanimljivostima koje posljednjih dana ukrašavaju "hladne" prognoze hrvatskih meteorologa. Odlučili su objasniti nadolazeću vrstu oborine poznatu kao "Lake effect snow", odnosno obilan snijeg koji padne na obalama Velikih jezera, kada se vrlo hladan i suh zrak sa sjevera obogati vlagom jezera, što južnim obalama donese obilne snježne oborine.

"I mi imamo "konja za trku", sljedećih dana vidjet ćemo kako će izrazito hladan i suh kontinentalni zrak prelaziti preko Jadrana, gdje će se postupno obogatiti vlagom i na talijanskoj obali Jadrana i Apeninima donositi mjestimice obilan snijeg", napisali su uz fotografiju ispod.

Inače, u povijesti službenih meteoroloških mjerenja na našem najjužnijem otoku Palagruži nikada nije zabilježen snježni pokrivač, upoznaje Crometeo čitatelje, i dodaje da bi se upravo idućih dana mogla ispisati meteorološka povijest. Na slici ispod su tako predočili vremenske prilike koje danas i sutra očekuju ovaj jadranski "biser".





